**ELŐTERJESZTÉS**

**Szombathely Megyei Jogú Város Közgyűlése**

**Gazdasági és Jogi Bizottsága 2023. május 22-i ülésére**

**Javaslat a Savaria Múzeum pályázaton történő részvételének jóváhagyására**

A Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 51.§ (3) bekezdés 25. pontja kimondja, hogy a Gazdasági és Jogi Bizottság (a továbbiakban: Bizottság) a pénzügyekkel, vagyongazdálkodással kapcsolatos feladatai körében jóváhagyja az önkormányzat vagy intézményei által benyújtásra kerülő európai uniós és egyéb pályázatokat, amennyiben azok önrészt nem igényelnek.

A Közgyűlés 73/2023. (III.30.) Kgy. számú határozatával döntött arról, hogy a Geszler Mária Kossuth-díjas keramikusművész által felajánlott gyűjteményt elfogadja, és állandó kiállítás formájában a fenntartásában működő Savaria Múzeum (a továbbiakban: Múzeum) tagintézményében, a Szombathelyi Képtárban bemutatja. Az erről szóló szándéknyilatkozat aláírásra került.

A Múzeum lehetőséget kapott a Magyar Művészeti Akadémia (a továbbiakban: MMA) meghívásos pályázatán történő részvételére a fenti kiállítás megrendezése céljából. A meghívásos pályázatra vonatkozó felkérés 2023. április végén érkezett, a beadási határidő 2023. május 2. napja volt. A Múzeum a marketing, csomagolás, szállítás, biztosítás, szakmai anyagok költségeire és a kurátori díjra vonatkozó 2.212.640,- Ft összegű pályázatát határidőben benyújtotta.

Az MMA által biztosított pályázati lehetőség nagy mértékben járulhat hozzá a Kossuth-díjas művész reprezentatív állandó kiállításának megvalósításához.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. május „ ”**

**/: Horváth Soma :/**

**HATÁROZATI JAVASLAT**

**…../2023. (V.22.) GJB. számú határozat**

A Gazdasági és Jogi Bizottság a „Javaslat a Savaria Múzeum pályázaton történő részvételének jóváhagyására” c. előterjesztést megtárgyalta, és a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 51.§ (3) bekezdés 25. pontja alapján jóváhagyja a Savaria Múzeum részvételét a Magyar Művészeti Akadémia meghívásos - önrészt és fenntartási kötelezettséget nem igénylő - pályázatán, a Geszler Mária Kossuth-díjas keramikusművész által felajánlott gyűjtemény állandó kiállítás formájában történő megvalósítása céljából.

**Felelős:**  Bokányi Adrienn, a Gazdasági és Jogi Bizottság elnöke

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Mester Ágnes, az Egészségügyi, Kulturális és Köznevelési Iroda vezetője,

Csapláros Andrea, a Savaria Múzeum igazgatója)

**Határidő:** azonnal